पाएं अपने शहर की ताज़ा ख़बरें और फ्री ई-पेपरडाउनलोड करें
एक तरफ जहां नरमा-कपास की बिजाई की सीजन है और किसानों को नहरी पानी की सख्त जरूरत है तो वहीं 13 से 27 अप्रैल तक 15 दिनों की नहरबंदी के बाद भी लंबी माइनर में सफाई नहीं करवाई गई और पिछले दो दिनों से लंबी माइनर में पानी कम होने से किसानों को सिंचाई में दिक्कत हो रही है। वहीं नहरों में आ रहे काले और बदबूदार पानी से लोगों को बेहद परेशानी झेलनी पड़ रही है। नहरों में आ रहा दूषित पानी पीने तो क्या नहाने के लायक भी नहीं है। बुड्ढा नाले का दूषित पानी नहरों में आ रहा है।
अगर इसे सरहिंद फीडर से बंद न करवाया गया तो आने वाले 2 महीनों तक इसी प्रकार दूषित पानी आएगा। किसान गुरसेवक सिंह, प्रदीप सिंह, दलजिंदर सिंह, भागीरथ, चंदोराम, कृष्ण कुमार, तेजा सिंह व राजा बराड़ ने बताया कि नहरी विभाग द्वारा माइनरों की सफाई करवाने के लिए नहरबंदी की थी। लेकिन इसके बावजूद भी लंबी माइनर में बाजीदपुर-सीतो पुल से तरमाला की ओर करीब 10 किलोमीटर सफाई करनी बाकी है। विभागीय अधिकारियों द्वारा 28 अप्रैल को नहरों में पानी छोड़ा गया, जो 29 अप्रैल शाम तक टेलों पर पहुंच गया। लेकिन दो दिन चलने के बाद 2 मई रात से टेलों पर पानी बहुत कम हो गया है। जिसके कारण उन्हें सिंचाई में दिक्कत हो रही है।
नहरों में पानी कम होने से खराब हो रहे किन्नू के बाग
किसानों ने बताया कि पहले ही नहरी विभाग द्वारा 15 दिनों की बंदी की गई थी। जिसके चलते चारे के अलावा बागवानों को बड़ी परेशानी हो रही थी। वहीं अब नहरों में पानी छोड़े जाने के बाद भी टेलों पर पूरी मात्रा में पानी नहीं पहुंच रहा है। जिसके चलते उनके खेतों में किन्नू के बाग सिंचाई न होने के कारण खराब हो रहे हैं।
सतलुज का रुका पानी जल्द होगा साफ : एक्सईएन
नहरी विभाग के एक्सईएन मुख्त्यार सिंह राणा ने कहा कि जो नहरों में पानी आ रहा है वो सतलुज में रुका हुआ पानी था, जो 15 दिन जमा होने के कारण गंदा हो गया था। एक-दो दिन में पानी साफ आने लगेगा। वहीं लंबी माइनर में जहां सफाई नहीं हुई है वहां आने वाले दिनों में बिजाई के बाद सफाई करवाई गई। किसानों को नरमा कपास की बिजाई में किसी प्रकार की कोई दिक्कत नहीं आने दी जाएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn